ธอส.คลอดฝากประจำดอกสูงสุด7.5%
ธอส. คลอดเงินฝากประจำขั้นบันได 9 เดือน จ่ายดอกเบี้ยสูงสุด 7.50% ต่อปี รับดอกเบี้ยรายเดือน
19 ก.ค. 2554

ธอส. คลอดเงินฝากประจำขั้นบันได 9 เดือน จ่ายดอกเบี้ยสูงสุด 7.50% ต่อปี รับดอกเบี้ยรายเดือน
นายวรวิทย์ ชัยลิมปมนตรี กรรมการผู้จัดการ ธนาคารอาคารสงเคราะห์ (ธอส.) เปิดเผยว่า ธนาคารได้จัดทำผลิตภัณฑ์เงินฝากประจำขั้นบันได 9 เดือน (Step Up) รับดอกเบี้ยสูงสุด 7.50% ต่อปี โดยอัตราดอกเบี้ยเดือนที่ 1 - 3 เท่ากับ 3.00% ต่อปี เดือนที่ 4 - 6 รับดอกเบี้ย 3.25% ต่อปี เดือนที่ 7 - 8  รับดอกเบี้ย 3.50% ต่อปี ส่วนในเดือนที่ 9 รับอัตราดอกเบี้ยสูงถึง 7.50% ต่อปี ( อัตราดอกเบี้ย 9 เดือน เฉลี่ย 3.69% ต่อปี) ลูกค้าสามารถรับดอกเบี้ยรายเดือนได้ เงื่อนไขเปิดบัญชีและฝากขั้นต่ำรายการละ 1 หมื่นบาท ทั้งนี้เพื่อเป็นทางเลือกให้กับลูกค้าเงินฝากประจำพิเศษสำหรับลูกค้าที่เปิดบัญชีและฝากเงินภายในวันที่ 19 ก.ค. - 31 ส.ค. 2554 นี้ เท่านั้น
นอกจากนี้ ธนาคารยังมีผลิตภัณฑ์เงินฝากออมทรัพย์ที่ได้รับผลตอบแทนสูง เงินฝากซุปเปอร์ออมทรัพย์พิเศษ เพื่อเป็นทางเลือกให้กับลูกค้าที่ไม่ต้องการฝากเงินในรูปแบบประจำ อัตราดอกเบี้ยสูงถึง 3.00% ต่อปี เงื่อนไขเปิดบัญชีขั้นต่ำ 1 แสนบาท สามารถถอนได้เดือนละครั้ง สำหรับดอกเบี้ยรับไม่เกิน 2 หมื่นบาท ต่อปี  ไม่ต้องเสียภาษี เปิดบัญชีได้ตั้งแต่บัดนี้ถึงวันที่ 29 ก.ค. 2554 นี้เท่านั้น